KOMISSION TÄYTÄNTÖÖNPANOPÄÄTÖS (EU) 2020/2124

annettu 9 päivänä joulukuuta 2020,

unionin luvan myöntämättä jättämisestä biosidivalmisteperheelle ”Contec Hydrogen Peroxide”

(tiedoksiannettu numerolla C(2020) 8394)

(Ainoastaan englanninkielinen teksti on todistusvoimainen)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 44 artiklan 5 kohdan ensimmäisen alakohdan,

sekä katsoo seuraavaa:

(1) Contec Cleanroom (UK) Ltd toimitti 25 päivänä tammikuuta 2017 hakemuksen asetuksen (EU) N:o 528/2012 43 artiklan 1 kohdan mukaisesti saadakseen luvan kyseisen asetuksen liitteessä V määriteltyyn valmisteryhmään 2 kuuluvalle biosidivalmisteperheelle ”Contec Hydrogen Peroxide” ja antoi kirjallisen vahvistuksen siitä, että Yhdistyneen kuningaskunnan toimivaltainen viranomainen oli suostunut arvioimaan hakemuksen. Yrityksestä Contec Europe tuli 25 päivänä maaliskuuta 2019 tuleva luvan haltija Yhdistyneen kuningaskunnan Euroopan unionista eroamisen vuoksi, ja Slovenian toimivaltainen viranomainen suostui ottamaan vastaan arvioinnista vastaavan toimivaltaisen viranomaisen roolin 1 päivästä helmikuuta 2020 alkaen. Hakemus kirjattiin numerolla BC-GN057178-26 biosidivalmisterekisteriin.

(2) Biosidivalmisteperhe ”Contec Hydrogen Peroxide” sisältää tehoaineena vetyperoksidia, joka sisältyy asetuksen (EU) N:o 528/2012 9 artiklan 2 kohdassa tarkoitettuun unionin hyväksyttyjen tehoaineiden luetteloon.

(3) Arvioinnista vastaava toimivaltainen viranomainen toimitti 28 päivänä elokuuta 2019 asetuksen (EU) N:o 528/2012 44 artiklan 1 kohdan mukaisesti arviointiraportin ja arviointinsa päätelmät Euroopan kemikaalivirastolle, jäljempänä ’kemikaalivirasto’.

(4) Kemikaalivirasto toimitti 7 päivänä huhtikuuta 2020 komissiolle biosidivalmisteperhettä ”Contec Hydrogen Peroxide” koskevan lausunnon (2) asetuksen (EU) N:o 528/2012 44 artiklan 3 kohdan mukaisesti.

(5) Lausunnossa todetaan, että ”Contec Hydrogen Peroxide” on asetuksen (EU) N:o 528/2012 3 artiklan 1 kohdan s alakohdassa tarkoitettu biosidivalmisteperhe, joka ei kuitenkaan täytä kyseisen asetuksen 19 artiklan 1 kohdan b alakohdan i alakohdassa vahvistettua edellytystä.

(6) Kemikaaliviraston lausunnon mukaan hakija ei ole osoittanut, että ”Contec Hydrogen Peroxide” olisi riittävän tehokas, koska toimitetuissa tehoa koskevissa tutkimuksissa on epäjohdonmukaisuuksia eikä niistä ilmene, että kaikki asiaankuuluvat kriteerit täyttyisivät.

(7) Komissio on kemikaaliviraston lausunnon kanssa samaa mieltä ja katsoo sen vuoksi, ettei ole aiheellista myöntää unionin lupaa biosidivalmisteperheelle ”Contec Hydrogen Peroxide”.

(8) Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Yritykselle Contec Europe ei myönnetä unionin lupaa biosidivalmisteperheen ”Contec Hydrogen Peroxide” asettamiseen saataville markkinoilla ja käyttöön.

2 artikla Tämä päätös on osoitettu yritykselle Contec Europe, Zl du Prat, Avenue Paul Dupleix, 56000 Vannes, Ranska.

Tehty Brysselissä 9 päivänä joulukuuta 2020. Komission puolesta Stella KYRIAKIDES Komission jäsen

(1) EUVL L 167, 27.6.2012, s. 1.

(2) ECHA opinion on the Union authorisation of the biocidal product family: Contec Hydrogen Peroxide, ECHA/BPC/248/2020, annettu 5.3.2020, https://echa.europa.eu/bpc-opinions-on-union-authorisation.